CELEX: 32018R0264
Language: sk
Date: 2018-02-19 00:00:00
Title: Nariadenie Rady (EÚ) 2018/264 z 19. februára 2018, ktorým sa stanovujú produkčné odvody a koeficient potrebný na výpočet dodatočného odvodu v sektore cukru za hospodársky rok 1999/2000 a ktorým sa stanovujú produkčné odvody v sektore cukru za hospodársky rok 2000/2001

23.2.2018   
            
            
               SK
            
            
               Úradný vestník Európskej únie
            
            
               L 51/1
            
         NARIADENIE RADY (EÚ) 2018/264
   z 19. februára 2018,
   ktorým sa stanovujú produkčné odvody a koeficient potrebný na výpočet dodatočného odvodu v sektore cukru za hospodársky rok 1999/2000 a ktorým sa stanovujú produkčné odvody v sektore cukru za hospodársky rok 2000/2001
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 ods. 3,
   so zreteľom na návrh Európskej komisie,
   keďže:
   
               (1)
            
            
               Podľa článku 33 ods. 8 a článku 34 ods. 5 nariadenia Rady (ES) č. 2038/1999 (1) bola Komisia splnomocnená prijať podrobné pravidlá týkajúce sa základných produkčných odvodov a koeficientu na výpočet dodatočného odvodu, ktoré sa mali vybrať od držiteľov kvót pôsobiacich v rámci spoločnej organizácie trhov v sektore cukru.
            
         
               (2)
            
            
               V nariadeniach Komisie (ES) č. 2267/2000 (2) a (ES) č. 1993/2001 (3) sa stanovili produkčné odvody a koeficient na výpočet dodatočného odvodu v sektore cukru.
            
         
               (3)
            
            
               V rámci reformy spoločnej organizácie trhov v sektore cukru sa nariadenie (ES) č. 2038/1999 zrušilo a nahradilo nariadením Rady (ES) č. 1260/2001 (4). Nariadenie (ES) č. 1260/2001 sa zrušilo a nahradilo nariadením Rady (ES) č. 318/2006 (5). Nariadením (ES) č. 318/2006, ktoré sa následne zrušilo a začlenilo do nariadenia Rady (ES) č. 1234/2007 (6), sa nahradil systém samofinancovania režimu produkčných kvót prostredníctvom variabilných odvodov z produkcie cukru novým poplatkom z produkcie, ktorý mal pomôcť financovať výdavky vznikajúce v sektore cukru v rámci spoločnej organizácie trhov s cukrom. Podľa nariadenia Európskeho parlamentu a Rady (EÚ) č. 1308/2013 (7), ktorým sa zrušilo a nahradilo nariadenie (ES) č. 1234/2007, zostáva tento dočasný poplatok z produkcie v platnosti do 30. septembra 2017.
            
         
               (4)
            
            
               Vo svojom rozsudku z 9. februára 2017 vo veci C-585/15, Raffinerie Tirlemontoise
                   (8), vyhlásil Súdny dvor nariadenia (ES) č. 2267/2000 a (ES) č. 1993/2001 za neplatné. Súdny dvor vo svojom rozsudku rozhodol, že článok 33 ods. 1 nariadenia (ES) č. 2038/1999 sa má vykladať v tom zmysle, že na účely výpočtu priemernej straty je potrebné pre všetky výrobky, na ktoré sa vzťahuje toto ustanovenie, vydeliť celkovú sumu skutočných výdavkov spojených s vývoznými náhradami sumou vyvezených množstiev bez ohľadu na to, či za tieto množstvá boli alebo neboli skutočne zaplatené náhrady.
            
         
               (5)
            
            
               Súdny dvor ďalej uviedol, že článok 33 ods. 2 nariadenia (ES) č. 2038/1999 sa má vykladať v tom zmysle, že na účely celkového výpočtu produkčných odvodov je potrebné vziať do úvahy priemernú stratu vypočítanú tak, že pre všetky množstvá, na ktoré sa vzťahuje toto ustanovenie, sa celková suma skutočných výdavkov spojených s vývoznými náhradami vydelí sumou vyvezených množstiev bez ohľadu na to, či za tieto množstvá boli alebo neboli skutočne zaplatené náhrady.
            
         
               (6)
            
            
               V záujme dosiahnutia súladu s rozsudkom Súdneho dvora by sa mali stanoviť produkčné odvody a dodatočné odvody na vhodnej úrovni.
            
         
               (7)
            
            
               Predovšetkým sa „priemerná strata“ musí vypočítavať tak, že skutočne zaplatené celkové náhrady sa vydelia celkovým množstvom vyvezených výrobkov, ktoré boli oprávnené na náhrady, bez ohľadu na to, či boli vyvezené s poskytnutím náhrady alebo bez nej. Použitie metódy uvedenej v rozsudku Súdneho dvora vedie k značnému zníženiu „priemernej straty“ a „celkovej straty“, ktorá sa má pokryť prostredníctvom odvodov za hospodárske roky 1999/2000 a 2000/2001.
            
         
               (8)
            
            
               Revízia produkčných odvodov za hospodárske roky 1999/2000 a 2000/2001 bude mať vplyv na sumu, ktorú mali výrobcovia cukru platiť pestovateľom cukrovej repy vzhľadom na rozdiel medzi maximálnou výškou odvodu A alebo B a výškou týchto odvodov účtovaných za dotknuté hospodárske roky.
            
         
               (9)
            
            
               Podľa predpisov, ktorými sa zriadila spoločná organizácia trhov v sektore cukru, platných do roku 2006 platili odvody výrobcovia cukru, 60 % týchto nákladov však získali späť od pestovateľov cukrovej repy, pretože im za cukrovú repu platili nižšiu cenu. Ustanovením článku 36 ods. 2 nariadenia (ES) č. 2038/1999 sa zaviedla povinnosť, že v prípade, že výška odvodov bola stanovená pod úrovňou maximálnej výšky odvodov A alebo B (t. j. 2 % alebo 37,5 % intervenčnej ceny za biely cukor), výrobcovia cukru museli zaplatiť predajcom cukrovej repy 60 % z rozdielu medzi maximálnou výškou daného odvodu a výškou základného odvodu alebo skutočne účtovaného odvodu B.
            
         
               (10)
            
            
               Mali by sa preto stanoviť zrevidované sumy, ktoré by výrobcovia cukru mali spätne uhradiť predajcom cukrovej repy. Predajcom cukrovej repy by sa mal spätne uhradiť len rozdiel medzi starými sumami a novými sumami.
            
         
               (11)
            
            
               Celková strata za hospodársky rok 1999/2000, ktorá nie je pokrytá odvodmi a ktorá bola prepočítaná v súlade s metódou uvedenou v rozsudku Súdneho dvora, predstavuje 66 941 664 EUR. Koeficient uvedený v článku 34 ods. 2 nariadenia (ES) č. 2038/1999 by sa mal stanoviť zodpovedajúcim spôsobom a mal by sa použiť so spätnou účinnosťou pre daný hospodársky rok.
            
         
               (12)
            
            
               Celková strata za hospodársky rok 2000/2001, ktorá nie je pokrytá odvodmi a ktorá bola prepočítaná v súlade s metódou uvedenou v rozsudku Súdneho dvora, predstavuje 49 376 802 EUR.
            
         
               (13)
            
            
               Z dôvodov právnej istoty a v záujme zabezpečenia rovnakého zaobchádzania s dotknutými hospodárskymi subjektmi v jednotlivých členských štátoch je potrebné určiť dátum, do ktorého by sa mali stanoviť odvody podľa tohto nariadenia, ako sa uvádza v článku 2 ods. 2 druhom a treťom pododseku nariadenia Rady (EÚ, Euratom) č. 609/2014 (9). Táto lehota by sa však nemala uplatňovať, keď sú členské štáty podľa vnútroštátneho práva povinné uhradiť platbu dotknutým hospodárskym subjektom po tomto termíne.
            
         
               (14)
            
            
               Mal by sa uhradiť rozdiel medzi sumami, ktoré sa neoprávnene vyplatili v súvislosti s produkčnými odvodmi v sektore cukru stanovenými v nariadeniach (ES) č. 2267/2000 a (ES) č. 1993/2001, a odvodmi stanovenými v tomto nariadení.
            
         
               (15)
            
            
               Z rozsudku Súdneho dvora vyplýva, že opravené odvody by sa mali uplatňovať od toho istého dátumu ako odvody, ktoré boli vyhlásené za neplatné. Výpočet produkčných odvodov a dodatočných odvodov stanovených týmto nariadením by sa preto mal uplatňovať odo dňa nadobudnutia účinnosti nariadení (ES) č. 2267/2000 a (ES) č. 1993/2001,
            
         PRIJALA TOTO NARIADENIE:
   Článok 1
   1.   Produkčné odvody v sektore cukru za hospodárske roky 1999/2000 a 2000/2001 sú stanovené v bode 1 prílohy.
   2.   Koeficient potrebný na výpočet dodatočného odvodu k produkčnému odvodu za hospodársky rok 1999/2000 je stanovený v bode 2 prílohy.
   3.   Suma, ktorú majú výrobcovia cukru zaplatiť predajcom cukrovej repy so zreteľom na odvody A a B za hospodársky rok 2000/2001, je stanovená v bode 3 prílohy.
   Článok 2
   1.   Dátumom vzniku nároku na odvody stanovené v tomto nariadení, ako sa uvádza v článku 2 ods. 2 druhom a treťom pododseku nariadenia (EÚ, Euratom) č. 609/2014, je 30. september 2018 s výnimkou prípadov, keď členské štátu túto lehotu nemôžu dodržať z dôvodu uplatnenia vnútroštátneho práva, ktoré sa týka vrátenia súm, ktoré hospodárske subjekty zaplatili, ale neboli splatné.
   2.   Rozdiel medzi odvodmi stanovenými v nariadeniach (ES) č. 2267/2000 a (ES) č. 1993/2001 a odvodmi ustanovenými v článku 1 tohto nariadenia sa uhradí tým hospodárskym subjektom, ktoré odvody uhradili, pokiaľ ide o hospodárske roky 1999/2000 a 2000/2001, a to na základe riadne odôvodnenej žiadosti uvedených subjektov.
   Článok 3
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Článok 1 sa uplatňuje od:
   
               —
            
            
               13. októbra 2000, pokiaľ ide o hospodársky rok 1999/2000,
            
         
               —
            
            
               12. októbra 2001, pokiaľ ide o hospodársky rok 2000/2001.
            
         
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. februára 2018
      
         
            Za Radu
         
         
            predseda
         
         R. PORODZANOV
      
   
   
      (1)  Nariadenie Rady (ES) č. 2038/1999 z 13. septembra 1999 o spoločnej organizácii trhov v sektore cukru (Ú. v. ES L 252, 25.9.1999, s. 1).
   
      (2)  Nariadenie Komisie (ES) č. 2267/2000 z 12. októbra 2000, ktorým sa stanovuje výška produkčných odvodov a koeficient na výpočet dodatočného odvodu v sektore cukru za hospodársky rok 1999/2000 (Ú. v. ES L 259, 13.10.2000, s. 29).
   
      (3)  Nariadenie Komisie (ES) č. 1993/2001 z 11. októbra 2001, ktorým sa stanovuje výška produkčných odvodov v sektore cukru za hospodársky rok 2000/01 (Ú. v. ES L 271, 12.10.2001, s. 15).
   
      (4)  Nariadenie Rady (ES) č. 1260/2001 z 19. júna 2001 o spoločnom organizovaní trhu v sektore cukru (Ú. v. ES L 178, 30.6.2001, s. 1).
   
      (5)  Nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru (Ú. v. EÚ L 58, 28.2.2006, s. 1).
   
      (6)  Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299, 16.11.2007, s. 1).
   
      (7)  Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).
   
      (8)  Rozsudok Súdneho dvora z 9. februára 2017, vec C-585/15, Raffinerie Tirlemontoise, ECLI:EU:C:2017:105.
   
      (9)  Nariadenie Rady (EÚ, Euratom) č. 609/2014 z 26. mája 2014 o metódach a postupe sprístupňovania tradičných vlastných zdrojov a vlastného zdroja založeného na DPH a HND a o opatreniach na zabezpečenie požiadaviek na pokladničnú hotovosť (Ú. v. EÚ L 168, 7.6.2014, s. 39).
   
      PRÍLOHA
      
                  1.
               
               
                  Produkčné odvody v sektore cukru uvedené v článku 1 ods. 1
                  
                               
                           
                           
                              Hospodársky rok 1999/2000
                              (suma za tonu v EUR)
                           
                           
                              Hospodársky rok 2000/2001
                              (suma za tonu v EUR)
                           
                        
                              
                                          a)
                                       
                                       
                                          Biely cukor ako základný odvod z produkcie cukru A a cukru B
                                       
                                    
                           
                              12,638
                           
                           
                              12,638
                           
                        
                              
                                          b)
                                       
                                       
                                          Biely cukor ako odvod B z produkcie cukru B
                                       
                                    
                           
                              236,963
                           
                           
                              111,114
                           
                        
                              
                                          c)
                                       
                                       
                                          Sušina ako základný odvod z produkcie izoglukózy A a izoglukózy B
                                       
                                    
                           
                              5,330
                           
                           
                              5,330
                           
                        
                              
                                          d)
                                       
                                       
                                          Sušina ako odvod B z produkcie izoglukózy B
                                       
                                    
                           
                              99,425
                           
                           
                              46,636
                           
                        
                              
                                          e)
                                       
                                       
                                          Ekvivalent sušiny cukru/izoglukózy ako základný odvod z produkcie inulínového sirupu A a inulínového sirupu B
                                       
                                    
                           
                              12,638
                           
                           
                              12,638
                           
                        
                              
                                          f)
                                       
                                       
                                          Ekvivalent sušiny cukru/izoglukózy ako odvod B z produkcie inulínového sirupu B
                                       
                                    
                           
                              236,963
                           
                           
                              111,114
                           
                        
            
                  2.
               
               
                  Koeficient potrebný na výpočet dodatočného odvodu uvedený v článku 1 ods. 2 za hospodársky rok 1999/2000: 0,10034.
               
            
                  3.
               
               
                  Suma, ktorú výrobcovia cukru musia zaplatiť pestovateľom cukrovej repy vzhľadom na rozdiel medzi maximálnou výškou odvodu B a výškou skutočne účtovaného odvodu, ako sa uvádza v článku 1 ods. 3
                  
                               
                           
                           
                              Hospodársky rok 2000/2001
                              (suma za tonu v EUR)
                           
                        
                              Cukrová repa štandardnej kvality
                           
                           
                              9,816